**Csongrád Város Polgármesterétől**

Száma: Fjl/287-1/2024.

Témafelelős: Tóth-Viglási Nóra

**E l ő t e r j e s z t é s**

**Csongrád Városi Önkormányzat Képviselő-testületének**

**2024. március 21.-én tartandó ülésére**

Tárgy: Az Alsó-Tisza és a Maros aktív vízi turizmusának fejlesztése - pályázat benyújtása

**Tisztelt Képviselő-testület!**

TOP\_PLUSZ-6.1.4-23 kódszámú, „Aktív turizmus fejlesztése” című pályázat jelenlegi, végleges felhívása 2023. október 09. vált elérhetővé a pályázó, Csongrád Városi Önkormányzat számára.

1. **A pályázati követelmények, tartalmi elemek**

A pályázat lehetőséget biztosít önállóan támogatható tevékenységek keretében az aktív turizmus fejlesztésére az alábbiak szerint:

1. Országos jelentőségű aktív turisztikai hálózatok fejlesztése: legalább 6 megállópontot tartalmazó, egy vagy több vármegyét érintő aktív turisztikai hálózatok fejlesztése (pl. gyalogos, kerékpáros, **vízi** és lovas túratípusok esetében)

a1) az útvonalhálózat és kapcsolódó infrastruktúra fejlesztése (pl. megállóhelyek, pihenőhelyek, be- és kilépési pontok építése, felújítása)

a2) az útvonalhálózat kitáblázása tájékoztató, útjelző és információs táblarendszerrel, valamint nyomvonalfestéssel.

A pályázathoz kapcsolódó, kötelezően megvalósítandó, önállóan nem támogatható tevékenységek:

* Tájékoztató, útjelző, információs táblák kihelyezése.
* Akadálymentesítés.
* Szórt azbesztmentesítés.
* Energiahatékonysági intézkedések.
* Nyilvánosság biztosítása.

A pályázathoz kapcsolódó, választható, önállóan nem támogatható tevékenységek:

* szelektív hulladékgyűjtők beszerzése,
* marketing tevékenység,
* attrakciók közvetlen környezetének fejlesztése,
* család-, és gyermekbarát projektelemek megvalósítása,
* képzési tevékenység,
* túrázásra használható közlekedési eszközök,
* attrakcióhoz kapcsolódó, vendéglátó és kereskedelmi egységek alapvető infrastruktúrájának kialakítása.

További speciális előírások, amelyeknek a projekt tartalmának meg kell felelnie:

* kizárólag országos viszonylatban is meghatározó jelentőségű, kiemelkedő turisztikai értékkel bíró attrakció és hálózat létrehozása,
* a megvalósításhoz szükséges humán erőforrásnak rendelkezésre kell állnia,
* a támogatott létesítményeknek az év 270 napján nyitva kell tartaniuk,
* építési beruházás esetén helyszínrajz, vázlatrajz (jelenlegi és tervezett állapot bemutatása) és rövid műszaki leírás kötelező, melyet a támogatási kérelemmel együtt szükséges benyújtani,
* akadálymentesítés – épület bővítése, felújítása, átalakítása esetén a beruházásnak az alábbi akadálymentesítési követelményeknek kell megfelelni:
* az épülethez, szolgáltatáshoz kapcsolódóan legalább egy akadálymentes parkolót,
* az épület főbejáratának vagy egy másik bejárat akadálymentesítését (elérési útvonal biztosításával)
* legalább egy akadálymentes mosdó kialakítását (elérési útvonal biztosításával)
* rehabilitációs környezettervező szakmérnök/szakértő bevonása szükséges: a tervezés során a műszaki dokumentumok részeként akadálymentesítési tervfejezetet szükséges benyújtani. A kivitelezést követően pedig nyilatkozat szükséges az akadálymentesítés megvalósításáról.
1. **Előzmények / a pályázat indokoltsága:**

A Magyar Kajak-Kenu Szövetség azzal a megkereséssel fordult Csongrád Városi Önkormányzathoz, hogy az Ő konzorcium vezetésével pályázatot kíván benyújtani a TOP\_Plusz-6.1.4-23 kódszámú, „Aktív turizmus fejlesztése” című pályázati felhívásra, vízi megállóhelyek felújítására, létesítésére.

A projekt Csongrád vonatkozásában a 6640 Csongrád, üdülőtelep 70. (hrsz.: 6029) épület (Bottyán ház) és környezetének felújítását tartalmazza. A fejlesztési területen jelenleg egy régi építési és avult állagú, valamint energetikájú üdülőépület áll, mely az önkormányzat tulajdonában van. Az épület átalakításával és korszerűsítésével lehetőség nyílik arra, hogy a tervezési programban ismertettettek szerint egy a kor igényeinek, technikai színvonalának és előírásainak megfelelő korszerű vízi turisztikai megállóhely kerüljön kialakításra. Ezen felül egy szabadtéri játszótér, valamint a jelenlegi vállalkozói udvar kerül felújításra.

1. **A projekt célja és tartalmi elemei**

A projekt célja az Alsó-Tisza és a Maros vízi turisztikai hálózatához kapcsolódó fejlesztés megvalósítása, megállóhelyek felújításával, létesítésével, kitáblázásával.

A projekt megvalósítására konzorciumi formában kerül sor, melyet a Magyar Kajak-Kenu Szövetség vezet, s tagja többek között Csongrád-Csanád Vármegye Önkormányzata, az Alsó-Tisza-vidéki Vízügyi Igazgatóság, az Aktív- és Ökoturisztikai Fejlesztési Központ Nonprofit Kft., a Szegedi Vízisport Egyesület, Mindszent Város Önkormányzata, Csongrád Városi Önkormányzat.

**Csongrád Városi Önkormányzat** vonatkozásában az alábbi fejlesztés kerül megvalósításra a pályázat keretein belül:

Vízi turisztikai megállóhely kerül létesítésre a parti sétányon a volt Bottyán Ház épületének felújításával. Az épület teljes felújítása megvalósul, a földszinti és az emeleti részen is.

Földszint: vizesblokkok (női és férfi WC és tusoló, akadálymentes WC), öltöző, vendégtér/tároló.

Emelet: elsősegély nyújtó hely, tálaló konyha, fogadótér, pihenő helyiség, iroda, raktár.

Az udvaron elhelyezésre kerülnek további kerékpártárolók, szelektív hulladékgyűjtők és kerítéssel körbekerítésre kerül.

A pályázatból ezen felül kialakításra kerül egy szabadtéri játszótér az üdülőterületen.

Felújításra kerül továbbá a jelenlegi vállalkozó udvar, melynek tervezésénél a fő koncepció az volt, hogy az udvar megnyitásra kerüljön a sétány felé, ezáltal bevonzva a járókelőket.

* egységes koncepció alapján kialakított burkolatrendszer,
* több zöld felület
* fák ültetése, előnyben részesítve a Körös-torok arculatát meghatározó fűzfákat,
* mobil büfék által kialakított helyek,
* egységes utcabútorok,
* légvezetékek számának csökkentése.
1. **A pályázat főbb adatai**

A támogatás formája vissza nem térítendő támogatás. A támogatott projekt támogatási intenzitása 100%.

A pályázat konzorciumi formában kerül benyújtásra, a konzorcium vezető: Magyar Kajak-Kenu Szövetség

A pályázat benyújtásának határideje: 2024. március 29.

A projekt teljes tervezett összköltsége: tervezetten bruttó 1 180 000 000 Ft

A projekt teljes tervezett összköltsége - Csongrád: bruttó 180 000 000 Ft

Konzorciumi partnerek:

* Csongrád-Csanád Vármegye Önkormányzata,
* Alsó-Tisza-vidéki Vízügyi Igazgatóság,
* Aktív- és Ökoturisztikai Fejlesztési Központ Nonprofit Kft.,
* Szegedi Vízisport Egyesület,
* Mindszent Város Önkormányzata,
* Csongrád Városi Önkormányzat.

A projekt tartalmazza a tervezések, az építési beruházások, a játszótéri eszközök, a marketing, valamint a táblázások teljes költségét.

**Határozati javaslat**

Csongrád Városi Önkormányzat Képviselő-testülete megtárgyalta a TOP\_PLUSZ-6.1.4-23 kódszámú, „Aktív turizmus fejlesztése” című pályázati felhívásra „Az Alsó-Tisza és a Maros aktív vízi turizmusának fejlesztése - pályázat benyújtása” tárgyú előterjesztést.

1. Csongrád Városi Önkormányzat Képviselő-testülete egyetért azzal, hogy a Magyar Kajak-Kenu Szövetség, mint konzorcium vezető támogatási kérelmet nyújtson be a TOP\_PLUSZ-6.1.4-23 kódszámú, „Aktív turizmus fejlesztése” című felhívásra az Alsó-Tisza és a Maros aktív vízi turizmusának fejlesztésére.
2. A támogatási kérelem keretében megvalósítani tervezett projekt összköltsége bruttó: 1 180 000 000 Ft, azaz egymilliárd-egyszáznyolcvanmillió forint, amelyhez a Magyar Kajak-Kenu Szövetség 100%-os mértékű támogatást igényel. A támogatási összegből a Csongrád Városi Önkormányzat költségvetési során szereplő összeg bruttó 180 000 000 Ft.
3. Csongrád Városi Önkormányzat Képviselő-testülete egyetért azzal, hogy a pályázati projekt konzorciumi együttműködésében a vezető partner, egyben a fő pályázó Magyar Kajak-Kenu Szövetség legyen, konzorciumi partnerek pedig az Aktív- és Ökoturisztikai Fejlesztési Központ Nonprofit Kft. Csongrád-Csanád Vármegye Önkormányzata, az Alsó-Tisza-vidéki Vízügyi Igazgatóság, a Szegedi Vízisport Egyesület, Mindszent Város Önkormányzata, Csongrád Városi Önkormányzat.
4. A Képviselő-testület felhatalmazza a polgármestert a Konzorciumi megállapodás aláírására.

Felelős: polgármester

Határidő: pályázat benyújtási határideje

A határozatról értesítést kap:

1. A Képviselő-testület tagjai
2. Fejlesztési és Üzemeltetési Iroda
3. Gazdálkodási Iroda

Csongrád, 2024. március 14.

 Bedő Tamás

 polgármester